**Д О К Л А Д**

**за**

**работата на Националния координационен механизъм по правата на човека**

**през 2018 г.**

Националният координационен механизъм по правата на човека (НКМПЧ) бе създаден с Решение № 796/19.12.2013 г. на Министерския съвет, като резултат от необходимостта за предприемане на конкретни стъпки към подобряване на координацията между държавните органи и независимите институции, занимаващи се с различни аспекти на правата на човека.

През 2018 г. бяха успешно реализирани всички заложени цели и приоритети от дневния ред на НКМПЧ. Всички инициативи получиха по-голяма видимост, вкл. благодарение на успешно проведеното първо българско председателство на Съвета на ЕС.

Продължи активната работа по изпълнението на задълженията по международните договори по правата на човека, въпреки наличието на някои затруднения в комуникацията с ресорните ведомства по линия на определянето на членове на делегации и предоставянето на информация към Комитетите на ООН.

На 9 юли 2018 г. бе прието РМС № 471, с което се променя методът на отчитане на работата на НКМПЧ. Улеснява се съгласуването и изпращането на годишния доклад, като се дава възможност и по-широк кръг лица да се запознаят с работата на Механизма, чрез публикуване на окончателния вариант на доклада на интернет страницата на Министерството на външните работи.

На 13 декември 2018 г. се проведе шестото по ред редовно заседание на НКМПЧ. Бяха откроени резултатите от председателството на Съвета на ЕС; приемането за пръв път на България за член на Съвета на ООН по правата на човека; избирането на страната за член на Международния алианс за възпоменание на Холокоста; изборът на Геновева Тишева за член на Комитета за премахване на дискриминацията срещу жените, както и на Антоанета Василева в Групата експерти за борба срещу трафика на хора към Съвета на Европа; като важни свидетелства на международното признание за постигнатото от страната в областта на защитата и утвърждаването на правата на човека.

Бяха взети следните решения:

* Националният план за действие по изпълнение на резолюция 1325 да бъде финализиран в консултации с Ирландия и приет с решение на Министерския съвет в рамките на първата половина на 2019 г.;
* Бе одобрен Междинният преглед на изпълнението на задълженията по Универсалния периодичен преглед;
* Да се одобри при последващо съгласуване Осмият доклад по изпълнението на ангажиментите по Конвенцията за премахване на всички форми на дискриминация срещу жените;
* Да бъде издигната кандидатурата на доц. Велина Тодорова за преизбирането й за член на Комитета на ООН за правата на детето за периода 2021-2024 г., като МВнР представи други потенциални кандидатури за договорните органи на ООН на вниманието на НКМПЧ за обсъждане и одобрение.

В изпълнение на решения от предишни заседания, през септември 2018 г. бе представен Първият национален доклад по Конвенцията на ООН за правата на хората с увреждания, през Комитета на ООН по правата на хората с увреждания. Българската делегация бе водена от г-н Минчо Коралски и включваше широк кръг експерти от редица ведомства. По време на представянето участва и Омбудсманът, г-жа Мая Манолова.

В продължение на две заседания от по три часа българската делегация запозна членовете на Комитета с последните развития у нас в областта на Националната нормативна рамка, деинституционализацията на деца и възрастни с увреждания и международната дейност по защита на правата на хората с увреждания. Акцент бе поставен върху Националната стратегия за хората с увреждания 2016 – 2020 г., както и реформата в системата на социалните услуги.

На 16 и 17 октомври 2018 г. Република България представи своя четвърти периодичен доклад пред Комитета на ООН по правата на човека, съгласно чл. 40 на Международния пакт по граждански и политически права. Българската делегация бе водена от заместник-министъра на външните работи Юрий Щерк и представи последните промени и развития в страната, в периода след представянето на последния национален доклад пред Комитета. В хода на заседанията бе предоставена информация относно предприетите мерки и действия за осигуряване на изпълнението на задълженията във всички тематични области, попадащи под действието на Международния пакт по граждански и политически права, включително: осъществени или планирани промени в законодателството, функционирането на правосъдната система, независимостта на съдебната власт, борбата с домашното насилие, равенството на половете, правата на хората с увреждания, свободата на словото и медиите, защитата на правата на децата и децата-мигранти, свободата на сдружаване и др.

През февруари 2018 г., след предварително съгласуване, на вниманието на Комитета на ООН по икономически, социални и културни права бе изпратен Шестият периодичен доклад на Р България по изпълнението на задълженията, произтичащи от Международния пакт за икономически, социални и културни права.

През годината продължи да функционира успешно мрежата от експерти на НКМПЧ, която осъществяваше редовна и бърза координация по редица въпроси, свързани с правата на човека. Доброто сътрудничество с неправителствените организации следва да бъде задълбочено, чрез активизиране на участието на водещи НПО в следващите заседания на Механизма.